***Feber i blodet*** (originaltittel: *Splendor in the Grass*) er en amerikansk dramafilm fra 1961 regissert og produsert av Elia Kazan og med manus skrevet av William Inge. Filmen handler om skjebnesvanger kjærlighet mellom to tenåringer i en småby Kansas i slutten av 1920-årene. Den berører tema som undertrykt seksuelt begjær, forelskelse og kjærlighetssorg. Hovedrollene spilles av Natalie Wood og Warren Beatty.

Filmen ble meget populær.

William Inge ble tildelt Oscar for filmens manus, mens Natalie Wood ble nominert til en Oscar i klassen beste kvinnelige hovedrolle.

*Feber i blodet* er Warren Beattys debutfilm.

Handling
--------

Bud og Deanie er to tenåringer som elsker hverandre. Foreldrene mener de er for unge til å gifte seg og Buds far har ærgjerrige planer for ham. Deanie følger sin mors ønske om å ikke innlede noe seksuelt forhold til Bud, mens Buds far overtaler sønnen til å tilfredsstille sitt begjær hos andre jenter. Bud og Deanie virker som skapt for hverandre, men tidens strenge seksualmoral og foreldrenes store makt over barna virker ødeleggende på forholdet.

Etter å ha blitt utsatt for en nesten-voldtekt av en annen gutt får Deanie nervøst sammenbrudd og blir innlagt på et psykiatrisk sykehus. Flere tragedier rammer også Bud og familien. Hans lettsindige søster omkommer i en ulykke og faren mister sin formue i det store børskrakket. Bud beslutter seg deretter for å avslutte studiene og isteden forfølge sine egne interesser om å bli gårdbruker. Han møter den rette kvinnen og etablerer familie. Etter over to år på sykehus føler Deanie seg sterk nok til å møte Bud.

Om filmen
---------

### Anmelderne

Filmen ble meget godt mottatt av kritikerne, noe som gjenspeiles i at den har fått 81 % på Rotten Tomatoes. *Aftenpostens* anmelder mente at Natalie Wood gav en av sine beste rolleprestasjoner noen sinne.

### Priser og nominasjoner

Filmen ble tildelt en Oscar for beste manus (William Inge) og nominert i kategorien beste kvinnelige hovedrolle (Natalie Wood). Den ble i tillegg nominert til en BAFTA, tre Golden Globe, Laurel Award og Directors Guild of America.

### Bakgrunn for tittelen

Filmens originaltittel er hentet fra et vers av William Wordsworths dikt *Ode: Intimations of Immortality*, fra 1804. 

What though the radiance which was once so bright
Be now for ever taken from my sight,
Though nothing can bring back the hour
Of splendour in the grass, of glory in the flower;
We will grieve not, rather find
Strength in what remains behind...
### Nyinnspilling

I 1981 kom en nyinnspilling av filmen. Denne var produsert for TV og hadde Melissa Gilbert og Cyril O'Reilly i hovedrollene. Michelle Pfeiffer hadde også en fremtredende rolle i denne versjonen.

Rollebesetning
--------------

* Natalie Wood – Wilma Dean "Deanie" Loomis
* Warren Beatty – Bud Stamper
* Pat Hingle – Ace Stamper
* Joanna Roos – Mrs. Stamper
* Audrey Christie – Mrs. Loomis
* Fred Stewart – Del Loomis
* Barbara Loden – Ginny Stamper
* Zohra Lampert – Angelina
* John McGovern – Doc Smiley
* Jan Norris – Juanita Howard
* Martine Bartlett – Miss Metcalf
* Gary Lockwood – Allen "Toots" Tuttle
* Sandy Dennis – Kay
* Crystal Field – Hazel
* Marla Adams – June
* Phyllis Diller – Texas Guinan

Referanser
----------

1. ↑  «Encyclopedia of the Great Plains | SPLENDOR IN THE GRASS». *plainshumanities.unl.edu*. Besøkt 12. januar 2020.
2. ↑  Briley, Ron (28. oktober 2016). *The Ambivalent Legacy of Elia Kazan: The Politics of the Post-HUAC Films* **(engelsk)**. Rowman & Littlefield. ISBN 978-1-4422-7168-5.
3. ↑  «Splendor in the Grass». *Rotten Tomatoes* **(engelsk)**. Besøkt 12. januar 2020.
4. ↑  Aftenposten - Elia Kazan-film på Saga (16.1.1962, s.4)
5. ↑  IMDb

Eksterne lenker
---------------

* (en) *Feber i blodet* på Internet Movie Database Rediger på Wikidata

* (no) *Feber i blodet* hos Filmfront Rediger på Wikidata

* (no) *Feber i blodet* på NRK TV Rediger på Wikidata

* (sv) *Feber i blodet* i Svensk Filmdatabas Rediger på Wikidata

* (da) *Feber i blodet* i Danmark Nationale Filminstitut Rediger på Wikidata

* (en) *Feber i blodet* på AllMovie Rediger på Wikidata

* (fr) *Feber i blodet* på Allociné Rediger på Wikidata

* (nl) *Feber i blodet* på MovieMeter Rediger på Wikidata

* (en) *Feber i blodet* på Turner Classic Movies Rediger på Wikidata

* (en) *Feber i blodet* på American Film Institute Rediger på Wikidata
* (en) *Splendor in the Grass* hos Filmsite.org


|  |  |
| --- | --- |
| Oppslagsverk/autoritetsdata | Encyclopædia Britannica
 |